Гугъуэт Заремэ: Сыножьэрт сыт щыгъуи
Зэщхьыркъабзэу вагъуитI
ХолыдыкIыр уафэгум.
Ди гухэлъхэр щхьэхуитщ,
Зы уэрэдщ зыщIэдэIур.
НасыпыфIэу гъащIитI
ЗыщагъафIэ зы жьэгум.
КъысхуаIуатэр уи нитI
УщIыщIэтыр си нэгум.
***
Сохъумэ гупсысэр,
Гу лъащIэм щотIыгъуэ.
СымыщIэ зищIысыр
ГурыщIэ къысщIыгъур.
Сыхохьэ уи гъащIэм,
СынокIуэ сыпIащIэу.
Зэманым и къуащIэм
ЕбзыщIыр гурыщIэр…
Уи закъуэу къищIащи,
Гур хоплъэ нэщхъейуэ.
Насыпыр уи гъащIэм
Хэтат хьэулейуэ.
10.08.2012.
* * *
Гухэлъ хьэщIэ,
Аргуэру усэщIэ.
Гугъэ мащIэ,
Гупсысэ щIэращIэ.
Макъ щIэщыгъуэ…
Сыножьэрт сыт щыгъуи.
ЗэблэкIыгъуэ…
Ныппэплъэрт сигу зы гъэ.
ГукъэкIыжхэр
Зы гъащIэу блокIыжхэр.
Гухэлъ хьэщIэм
Сэ хамэ сещIыжыр.
10.08.2012.
* * *
Согъэзэж аргуэру,
Уэ пхуэдабзэ сохъуж.
Сэ зэманым и гъэру
Сыщытыжкъым. СокIуэж.
Сыныдохьэ уи пщIантIэм,
Удз гъэгъа пхузогъэкI.
Себгъэблагъэми жьантIэм,
Бжэ Iухам сыхуоплъэкI.
СщIэркъым си гур зыщыщыр,
Е уэра, е нэгъуэщI…
ДунеитIу зэмыщхьым
СхуагъэтIыгъуэ я куэщI.
Псэ гуитIщхьитIыр нэщхъейуэ
ГъащIэм и кум къинащ.
Згъэзэжыну сыхуейми,
ЩIыхуэ гуэр къыстенащ.
* * *
Си псэлъэгъур ухэт?
Угухэлъ, угугъапIэ?..
Щхьэ си нэгум ущIэт,
ГукъэкIыжхэр нэхъапэ?
Хуэму напIэр соIэт,
УбзэхынкIэ сышынэу.
КъызохьэкI зы сурэт,
ГукъэкIыжхэр сопшыныр.
16.07.2012.
* * *
Укъыспоплъэ, сощIэ, укъыспоплъэ,
Ди гухэлъым си гур сфIыщIоуз.
Укъызоплъыр, куэдрэ
укъызоплъыр,
Дытохьэж итIани гъуэгу зырыз.
ЗыхызощIэ, гуауэр зыхызощIэ,
Нэпс сшыIахэм си гур щIалъэсыкI.
Уэри уощIэ, пэжыр уэри уощIэ,
ГъащIэм и хьилагъэм хыбощIыкI.
Укъызблеш зэманым, сыныбблеш,
Псэ бэмпIари тIэкIу тосабырэж.
Гур мэусэ, уи уэрэд къреш,
И блэкIа гухэлъыр егъэпэж.
* * *
Зэпыукъым уэшхыр,
Уэшхпсэ гъащтэр.
Сэращ ар зэщхьыр,
Сигу къутахуэрщ.
Зэхэсхи хуэдэщ
Уэрэд гуэри.
ЩыIэжкъым хэдэ,
УощIэ уэри.
Нэщхъейщ уэрэдыр,
Хэлъкъым гъащIэ.
БлэкIар зыхуэдэр
КъызегъащIэ.
Зэгуоп сыхьэтыр,
Пэшыр нэщIщи.
Сыкъызэрытыр
ФIэгухэщIщи.
09.06.2012.
* * *
ЗэблэкIыпIэ. ЗыщIыпIэ докIуэ.
КъэувыIэ. Уи цIэ изоIуэ.
Ухэмыхьэ. Пшэр зэрызохьэ.
Сынэзыхьыр си гурщ. Ныплъохъуэ.
Зы щIэдзапIэ. ГукъэкIыж лъапIэ.
Сыт гугъапIэр… Уэращ си плъапIэр.
ЩIыIэр щыIэщ. Си гур еуIэ.
Псалъэр шыIэ, сыкъыбгурыIуэм!
Зыщ макъамэр, сыкъэзыгъанэр.
Сщыщ зэманыр зыхэлъ архъуанэр.
— СщIэркъым, дауэ? — Укъызодауэ.
Гур мэзауэ, къыщиудауэ…
Зы лъэужьи… ГъащIэ нэужьи…
Сыпемыжьэ. Уэри ужыжьэщ.
Зыри пщIэжкъым.
Сэ усхуэдэжкъым.
КъыщIэддзэжми, дыщыIэжкъым.
18.06.2012.
* * *
ЗэкIэлъыпIащIэу,
зэкIэлъыпсалъэу,
Махуэхэр щIым зэщIифт.
Гупсысэ защIэу, зыр
зым хуэдалъэу,
Жэщым гукъеуэ игъэвт.
КъыслъэмыIэсу, къысхузэгуэпу,
Гугъэр зеиншэу къызэплът.
Сыпэмылъэщу, си гъащIэм хэту,
Зы псалъэ дыдж къыспэщIэтт.
17.06.2012.
* * *
ЗоплъэкIыр си гур, ныпхуоплъэкI.
НысфIыщIоплъэж уи нэгу.
КъыздэщI щымыIэ, мазэм фIэкI,
Ныздытехьэнщ ар гъуэгу.
Ухуейми гъащIэм еудэкI,
КъомыхъулIа уи Iуэху.
Гукъеуэр псалъэхэм йобэкI,
Гупсысэ, уи закъуэху.
Зэхимых щIыкIэу псалъэмакъ,
Зэманым зеущэху.
Гу уIагъащIэхэм хуосакъ,
Ди нитIыр зэхуэзэху.
Аргуэру гугъэ къызэпхедз
Ужьыхыжа дунейм.
Гухэлъыр куэду зэщхьэщедз,
Хигъадэу псэр зыхуейм.
* * *
ЗэтрепIэ къалэм и напIэр,
Хилъэфэнущи жейм.
Ягъэлыду уафэм и напэр,
ХэкIутащ вагъуэ жьгъей.
Си щхьэгъубжэм къощыр сурэту
Къалэ жейм и дунейр.
УзоцIыхур, сощIэ ухэтми,
Услъагъунущ пщэдей.
* * *
ЩыIэжкъым гугъапIэ,
Мэгъуащэ, мэщащэ дунейр.
Гупсысэм я кIуапIэр
Сэращи, къызащIэ зыхуейр.
* * *
Гугъэ гуэр къызопэщэщ,
Зэпиплъыхьу гукъеуэр.
БлэкIа махуэм узогъэщхь,
Згъэзэжыну сыхуейуэ.
Псалъэ налъэ соутIыпщ,
Хуиту гум щызгъэфIауэ.
ГукъэкIыжхэми сащыщщ,
Ди гъащIитI зэхыхьами.
* * *
Укъэмыджэ аргуэру,
Си деж гъащIэ щыIэжкъым.
Згъэвыжынущ сэр-сэру
Си гукъеуэ щIыIэжьыр.
Нэсыжынущ гупсысэр
И къежьапIэм, и Хэкум.
Гугъэ гуэри и гъусэу,
Ихутэнущ ар уэгум.
